Nicolette is al vir 30 jaar met haar man, Edgar Harding, getroud en hulle het drie seuns. Sy werk al vir die afgelope 10 jaar by haar swaer wat ’n algemene chirurg is by Gariep MediClinic.
Nicolette vertel haar lewe was ’n gejaag tussen ’n voldag werk en drie seuns. “Ek was verskriklik besig toe my drie seuns op skool was. Dit was voldag werk, daaglikse skoolaktiwiteite en ’n huishouding aan die gang hou. Ek het nooit gerus nie. Hulle was ’n handvol om groot te maak en ek het elke middag op en af gery met hulle.
“Ek het amper skuldig gevoel om rustig te wees toe die seuns in die huis was, want dit was vir my verskriklik belangrik om vir hulle ’n goeie ma te wees en hulle te versorg.”
“Dit is nou baie makliker en ek is nou oor die algemeen ’n baie rustiger mens. Ek is baie lief vir hekel en geniet sekere TV-programme. Wanneer ek ’n stil tydjie soek, gaan sit ek op my bed in my kamer voor die TV of met my hekelwerk.
“Ek dink mens moet tog tyd maak om saam te wees, veral families. Ek dink nie mense kan meer sit en net wees nie. Daar moet definitief tyd gemaak word om die wêreld en besige lewe eenkant toe te skuif en tyd saam as gesin deur te bring. Dit is hoe mens sterk bande met jou kinders bou. Ons het spesifieke tye met die seuns gereël om saam iets as gesin te doen. Ons moes vooraf reël, want tieners het mos elk hulle eie programme, maar ons het fondue-aande en movie-aande gehou. Almal het dit altyd vreeslik geniet. Ons het so ’n besonderse sterk band met ons seuns opgebou.”